Pictorul român Adrian Ghenie, ale cărui tablouri s-au vândut în ultimii ani cu milioane de euro, a decis să doneze o lucrare proprie pentru a sprijini achiziția de către statul român a sculpturii Cumințenia Pământului.

Donația a fost anunțată de ministrul Culturii, Corina Șuteu, care a și lucrat în trecut cu artistul în mai multe proiecte.

„Încasările realizate prin vânzarea lucrării vor ajunge în conturile campaniei. Această donație este avanpremiera unui eveniment organizat de Fabrica de pensule de la Cluj care va avea loc în luna septembrie”, a anunțat ministrul Culturii.

Corina Șuteu nu a precizat despre ce lucrare este vorba, dar nu mai devreme de luna mai a acestui an, o lucrare a lui Ghenie a fost vândută la New York cu mult peste 2 milioane de dolari.

Este vorba de lucrarea „Self-Portrait as Vincent Van Gogh” (2012), vândută în cadrul unei licitații organizate de casa Sotheby’s pentru 2,59 milioane de dolari, față de o estimare de 200.000-300.000 dolari.

Alte două tablouri semnate de Adrian Ghenie au fost vândute, la sfârșitul lunii iunie, cu suma totală de 2.530.000 de lire sterline, echivalentul a peste 3 milioane de euro, în cadrul licitației de artă contemporană organizată de casa Sotheby’s, la Londra.

Guvernul vrea să strângă din donații, până în octombrie, 6 milioane de euro, pentru a achiziționa cu 11 milioane de euro sculptura lui Brâncuși, dar în prezent nu au fost colectate fonduri decât cu puțin peste 360.000 de euro.